
En kolen Dezembermorgen

Dat weer en kolen Dezembermorgen. Johann harr dorüm beddelt em alleen to’n Bäcker gahn to laten, üm de Sünndagsrundstücken to halen. Jümmerhen weer he nu al fief Johr oolt un groot noog, üm alleen Besorgen to maken. Naja, tominnst Rundstücken halen to könen. Mama mutt em blots noog Geld mitgeven. Wo veel Rundstücken he halen schull, kunn he sik al marken. Ja, un so hett Johann sik op den Weg maakt.

In de Nacht hett dat sneet un de Luft weer iesig. So nehm he sienen dicken Schaal un sien warmen Handschen, de he letzt Wiehnachten vun sien Oma kregen harr. Un sien Sleden hett he ok mitnahmen. Dörch hogen Snee lopen maakt mööd. Villicht bruukt he ja ok en lüttje Paus. Aver dat hett ok groten Spaaß maakt, mit den Sleden Sporen in’n Snee to malen. So is he denn lostrocken. Dat weer ja ok nich so wiet bet to’n Bäcker. Buten röök dat al so lecker un Johann hett sik op dat Fröhstück mit Mama un Papa freut, denn blots an'n Wekenenn kunnen se gemeensam fröhstücken. Papa weer morgens jümmers so fröh ut’n Huus un Mama un sien Broder Theo mussen ok all fröh na de School, wiel Mama dor arbeiden un Theo dor slau wurrn wull. Vörher mutt Johann in den Kinnergoorn brocht wurrn. Aver sünndaags, dor harrn se all Tied. Se decken gemeensam den Fröhstücksdisch, Papa kaakt Kaffe un Kakao, Mama kaakt de Eier, Theo hett Botter, Kees un Wust op den Disch stellt un Johann haalt de Rundstücken. As Johann bi’n Bäcker ankeem, trock he sien Handschen ut, binnt sien Sleden an un klemmt sik de Handschen ünner’n Arm, dat se em nich verloren gahn. So spazeert he to de Ladentheek un geev sien Bestellen op. „Een Mahnrundstück för Papa, en Körbsrundstück för Mama, twee Melkrundstücken för mi un Theo un noch veer Semmel för den annern Hunger.“ De nette Daam achter de Ladentheek mutt över de Bestellen smuustern un hett denn all Rundstücken in sien Büdel packt. As Johann sien Geldbüdel ut sien Jackentasch haalt, hett he för een Ogenblick sien Handschen vergeten, de rünnerfallt un nu op den Bodden liggen. En anner Kunn keem in de Bäckeree un keek glieks op de Daagbläder, de op den Tresen liggen. Dat he mit sien Foot de op den Bodden liggen Handschen wieder ünner de Tresen schubst hett, hett he nich markt.

„Hey, wat schall dat“, reep de recht Handsch, de nu kuum noch to sehn weer. Johann hett de Rundstücken betahlt, hett sik sien Sleden snappt un den Inkoop na Huus brocht. Kort ehr dat he tohuus ankeem, bemarkt he siene kolen Hannen. „Miene Handschen“, fallt em in. „Wo sünd de? Handschen, wo sünd ji?“ He harr se nich mehr bi sik.

In de Twüschentiet fangt de Handschen in de Bäckeree an to leven. Se röpen na Johann un vermissten sien Hannen, de se doch warmen schullen.

„Johann, du hest us verloren. Wi sünd hier!", hebbt se so luut as se kunnen ropen, aver wedder Johann noch een anner hett dat höört. De verloren Handschen weren trurig un besorgt. Se hebbt anfungen liesen mit enanner to snacken. De recht Handsch hett seggt: „Oh nee, he hett us verloren! Johann schall us seker vermissen.“ De linke Handsch hett tostimmt. „Wat köönt wi doon? He hett dat nich mal markt!" „Villicht köönt wi em ropen un höpen, dat een us höört“, hett de recht Handsch vörslaan. Un beid hebbt se noch’nmal ganz luud to ropen anfungen, dat se vör den Ladentheek liggen. „Joooohann! Jooohann! Wi sünd hier üüünnen!", röppt de recht Handsch. „Ja, bidde finnt us, Johann!", wemert de Linke.

Johann hett besloten den Weg torüch to gahn, üm na jem to söken. He weer teemlich trurig un Tranen schemerden in sien Ogen. Sien schöön warm Handschen. Höpentlich weren se nich för ümmer verswunnen. As he endlich wedder in den Laden treden dee, hett he al dat liesen Ropen höört. „Hallo Johann, wi sünd hier. Du hest us verloren. Hier sünd wi“, röpen de Handschen gemeensam.

Johann sien Blick wurr foorts op den Bodden vör de Ladentheek leidt un he is to jem gahn. De Handschen hebbt sien Hannen ümarmt un Johann werr överglücklich.

Wi söökt den Wiehnachtsmann

Endlich is passeert, worop de Kinner al so lang töövt hebbt. In dicken Flocken is Snee fullen un hett över Nacht allens witt maakt. Paul, Liesel un ok Karoline freuen sik bannig, as se an’n Morgen opwaakt un de witte Pracht seht. Gifft dat denn wat schöner? Pünktlich to dat Wiehnachtsfest hett dat anfungen to sneen. De dree hebbt meist keen Tiet to’n waschen un to’n fröhstücken. Wat för en schönen Dag is dat doch. An’n Morgen de vele Snee, un avends warrt de Wiehnachtsmann kamen. Of he woll den Weg dör den hogen Snee finnen warrt?

Paul is en düchtig modigen Jung, de sien beid Süstern jümmers schuult, un so hebbt se glieks tostimmt, as he vörslaan hett: „Kummt, wi gaht den Wiehnachtsmann in de Mööt.“ Liesel un Karoline vertroen ehr groten Broder un so laten se em. Gau packen se sik en beten Proviant in un nehmen sik ok noch en Wulldeek för den Sleden mit. So utrüst maken se sik op den Weg. „Wi gaht den Wiehnachtsmann söken“, röppt Paul sien Moder to, de heel un deel mit de ganzen Vörbereden för dat Wiehnachtsfest to doon hett.

„Ja, man to“, antert se smuustern un kiekt jem achterher.

Wat för en Weg warrt de Wiehnachtsmann woll nehmen? Paul beslutt den smalen Weg to nehmen, de direktemang in’n Woold föhrt. Em fallt de Geschicht in, de Moder em vörleest hett. Dorin heet dat: ... un denn is de Wiehnachtsmann ut den depen Woold kamen un hett sik op den Weg in dat Dörp maakt. Ja, dat mutt de richtige Weg wesen. Dor warrt se em bestimmt drapen. Jümmers weer röpen he un sien Süstern: „Wiehnachtsmann, wo büst du?“, aver he antert nich un dat is ok wiet un breet nix vun em to sehn. De Dree warrt dat mit de Tiet koolt un to allen Överfloot fangt de lüttje Karoline ok noch an to wenen. „Höör doch op to blarren“, meen Paul to sien Süster un denkt in Stillen bi sik: Mit de Deerns kannst aver ok gor nix anfangen. Keen Utduer!

„Ik will wedder na Huus“, jammerte nu ok noch sien Tweeschensüster Liesel. Ehr is bitterkoolt un hunger hett se ok. Hör Proviant is lang opbruukt, un dör de Küll to lopen maakt besünners hungerig. Paul dreiht sik in’n Krink. He weet opstunns ok nich so recht wieder.

Goot, wenn de Deerns afsluut wedder na Huus wüllt, denn gaht wi even, denkt he bi sik. „Na, mientwegen, aver ji sünd Schuld, wenn de Wiehnachtsmann den Weg nich to us finnt, schimpt he vör sik hen. He is böös doröver, dat siene Süstern keen Gedüer mehr hebbt. „Gor nich, he kann ja us Footstappen nalopen“, röppt Liesel bucksch. Paul denkt na. So dumm is dat gor nich. Ehr Footstappen sünd ja in'n Snee to sehn. Den bruukt de Wiehnachtsmann blots to folgen, un se köönt so ok gau wedder den Weg na Huus finnen. Dat is doch nich so slecht, so en kloke Süster to hebben. So maken se sik op den Weg na huus.

De Moder vun de Dreen dorgegen maakt sik intwüschen groot Sorgen. An’n Vörmiddag sünd de Kinner lostogen, üm den Wiehnachtsmann to söken. Nu is dat al Namiddag un de Kinner sünd jümmers noch nich torüch. Wo blifft se denn blots? Dor is doch höpentlich nix passeert? Dat lett ehr keen Roh. Se smeet sik den Mantel över un röppt ehren Mann to: „Ik gah de Kinner söken.“ Wo könen se woll den Wiehnachtsmann söken? Wo wiet köönt se gahn wesen? De Moder löppt na’n Speelplatz un na’n Schoolhoff. Dor sünd veel Kinner an’n rümdaven, aver ehre sünd dor nich bi. Överall op de Wegen sünd Footstappen to sehn. Welke dorvun mögen woll de vun ehre Kinner wesen? Se kiekt na de Klock. Bald schull egentlich de Bescheren wesen, aver ehr Kinner blieven verswunnen. Tranen stiegen ehr in de Ogen. Villicht sünd se ja middewiel tohuus, denkt se bi sik un löppt torüch. Aver halt, wat is denn dat? Abrupt blifft se stahn.

An’n anner Enn vun

